Document ID: 32003L0101

Komisijas Direktīva 2003/101/EK
(2003. gada 3. novembris),
ar ko groza Padomes Direktīvu 92/109/EEK par dažu tādu vielu izgatavošanu un laišanu tirgū, kuras izmanto narkotisko un psihotropo vielu nelikumīgai izgatavošanai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 92/109/EEK (1992. gada 14. decembris) par dažu tādu vielu izgatavošanu un laišanu tirgū, kuras izmanto narkotisko un psihotropo vielu nelikumīgai izgatavošanai [1], kurā jaunākie grozījumi izdarīti ar Komisijas Direktīvu 2001/8/EEK [2], un jo īpaši tās 10. panta 3. punktu,
tā kā:
(1) Ņemot vērā Kopienas saistības, kas atbilst Padomes Lēmumam 90/611/EEK par Eiropas Ekonomikas kopienas vārdā noslēdzamo Apvienoto Nāciju Organizācijas Konvenciju pret narkotisko un psihotropo vielu nelikumīgu tirdzniecību [3], jāsāk piemērot lēmumu, ko 2001. gada martā pieņēma Apvienoto Nāciju Organizācijas Komisija cīņai pret narkotikām, lai varētu 1988. gada Apvienoto Nāciju Organizācijas Konvencijas pielikuma 1. tabulā iekļaut etiķskābes anhidrīdu un kālija permanganātu.
(2) Ir arī lietderīgi saskaņot Direktīvu 92/109/EEK ar Padomes Regulu (EEK) Nr. 3677/90 (1990. gada 13. decembris), ar kuru paredz pasākumus, kas jāveic, lai novērstu dažu vielu novirzīšanu narkotisko un psihotropo vielu nelikumīgai izgatavošanai [4], kurā jaunākie grozījumi izdarīti ar Komisijas Regulu (EK) Nr. 1232/2002 [5].
(3) Kālija permanganāts jāiekļauj Direktīvas 92/109/EEK I pielikuma 2. kategorijas vielu sarakstā un jāsvītro no minētā pielikuma 3. kategorijas vielām.
(4) Lai nodrošinātu, ka Kopienas tirdzniecību neietekmē nelabvēlīgi, jānosaka robežvērtības gan kālija permanganātam, gan etiķskābes anhidrīdam.
(5) Attiecīgi jāgroza Direktīva 92/109/EEK.
(6) Šajā direktīvā paredzētie pasākumi saskan ar tās komitejas atzinumu, kas izveidota atbilstoši Regulas (EEK) Nr. 3677/90 10. pantam,
IR PIEŅĒMUSI ŠO DIREKTĪVU.
1. pants
Direktīvas 92/109/EEK I un II pielikumu aizstāj ar šīs direktīvas pielikuma tekstu.
2. pants
Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2004. gada 1. janvārim nodrošinātu atbilstību šai direktīvai. Dalībvalstis par to nekavējoties informē Komisiju.
Kad dalībvalstis pieņem šos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
3. pants
Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2003. gada 3. novembrī

Labels: 3
0
1
11